Након што су окупирали копнени део Грчке, Немци су 20. маја 1941. године извршили десант на острво Крит у историји познатији под називом Битка за Крит. Уместо поморског десанта који су Британци очекивали, Немци су извели велики ваздушни десант. Међутим, немачки падобранци су током ове операције претрпели страховите губитке због чега Немци никада више нису извели овако велику ваздушно-десантну операцију. Захваљујући немачким падобранцима који су, упркос тешким губицима успели да заузму један аеродром на Криту, Немци су били у могућности да транспортним авионима пребаце свеже трупе на острво и да га заузму. Највећи део савезничких снага евакуисан је у Египат. Заједно са њима, у Египат је 1. јуна 1941. стигао и грчки краљ Јоргос II од Грчке као и чланови грчке владе.